पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक/कलानौर. कलानौर में जलघर के टैंक में नहाने गए वार्ड नंबर-3 निवासी 13 वर्षीय सन्नी व वार्ड-14 निवासी 15 वर्षीय सचिन की मंगलवार दोपहर को डूबने से मौत हो गई। परिजनों ने बिना पोस्टमार्टम करवाए शाम को दोनों का अंतिम संस्कार कर दिया। जलघर पर टैंक की गहराई को लेकर कोई चेतावनी बोर्ड नहीं लगाया हुआ है। इससे कस्बे के लोगों में रोष है।
दोपहर करीब 12 बजे सन्नी व सचिन नहाने के लिए भिवानी रोड से जाट कॉलोनी की तरफ बने जलघर के 8 से 10 फीट गहरे टैंक में नहाने पहुंचे। प्रत्यक्षदर्शियों का कहना है कि सन्नी नहाते समय गहराई में चला गया, लेकिन तैरना नहीं आने के कारण डूबने लगा। उसे बचाने के लिए सचिन गहराई में उतर गया, लेकिन जल्दबाजी में वह भी डूब गया। टैंक किनारे खड़े एक युवक ने दोनों के परिजनों को इसकी सूचना दी।
दर्जनों लोग जलघर में एकत्र हो गए और दोनों युवकों को बाहर निकालकर सामुदायिक स्वास्थ्य केंद्र पहुंचाया, जहां डॉक्टरों ने उन्हें मृत घोषित कर दिया। मामले की सूचना मिलने पर कलानौर थाने से पुलिस अस्पताल पहुंची, लेकिन परिजनों व मौजूद कस्बावासियों ने कहा कि वे शवों का पोस्टमार्टम नहीं करवाना चाहते। काफी देर तक पुलिस व कस्बावासियों के बीच बहस होती रही। आखिरकार परिजनों द्वारा पोस्टमार्टम न कराने की मांग लिखित में देने के बाद शव अंतिम संस्कार के लिए सौंप दिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn